《柳初新 本意，和丁飞涛韵》
清代·董元恺

柔条欲挽春光住。嫩绿半含半吐。捼蓝漱水，轻黄弄色，染就满溪花雾。

十五盈盈楚楚。最销魂、章台初去。多少莺歌燕语。

织春愁、万丝千缕。愁眉乍展，纤腰学舞，怎禁得、欺烟困雨。

好向妆台共倚，任东风、一帘香絮。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。